Joakim Mæhle er stadig i gang med at vænne sig til at være et kendt ansigt i Danmark, men han har fundet en god balance på tilværelsen.

Roligt kommer han slentrende hen til interviewet, der skal handle om, hvordan det er at være Joakim Mæhle efter to år som dansk landsholdsspiller. - Han er lige gavmild nok med min tid, synes jeg, siger publikumsyndlingen med et smil og retter blikket fra sit ur og op mod pressechefen i Dansk Boldspil-Union, Jakob Høyer. Ironien fornemmes tydeligt. Mæhle har tid, også selvom landsholdet har travlt med forberedelserne til VM. Dette interview finder sted, mens Kasper Hjulmands udvalgte er samlet til kampene mod Kroatien og Frankrig, der er de sidste prøvelser i rødt og hvidt, inden det går løs i Qatar. Joakim Mæhle er med. Selvfølgelig er han det, fristes man til at sige. For den angrebsivrige back har været fast inventar på nationalmandskabet, siden han i september 2020 debuterede i Parken mod Belgien. Tidligere i år blev han den spiller i historien, der hurtigst nåede 25 kampe for det danske landshold. Lever i to forskellige verdener Og så er Joakim Mæhle på rekordtid gået fra at være kendt i lokalsamfundet i Østervrå til at være allemandseje i Kongeriget Danmark. - Det er en stor udvikling, selvfølgelig. Jeg er stadigvæk fodboldspiller, og det er det, jeg koncentrerer mig om, men der er jo meget mere opmærksomhed omkring mig nu. Der var måske ikke så mange, der kendte mig før. - For tre-fire år siden var det nok kun fodboldnørder, der vidste, hvem jeg var. Nu er det jo også helt almindelige danskere, der ikke nødvendigvis interesserer sig for fodbold, siger den 25-årige dansker og smiler ydmygt. Han bliver visse steder omtalt som "PrinsgeMæhlen", det er ham, der får det højeste jubelbrøl, når spillerne præsenteres i Parken, og det er ham, som tilskuerne kalder tilbage for at hylde en ekstra gang, når Danmark har vundet. Ja, han er hamrende populær. - Det er jo kæmpestort. Det er lidt to forskellige verdener, jeg lever i nogle gange. Der er en stor forskel på at være i klubben i Italien og at være hjemme i Danmark, men det er kun fedt, siger nordjyden, der nu står foran karrierens første VM. For mens han i store dele af året har kæmpet med at komme på holdet i Atalanta, kan han sjældent gå i fred i Danmark. Brorens ord gjorde indtryk Det er tydeligt, at Joakim Mæhle er bevidst om den situation, han er i, men han indrømmer, at den enorme opmærksomhed i enkelte perioder kan være svær at navigere i. Han har jo mest af alt lyst til at gøre og sige de ting, som han altid har gjort. Nu kan han bare ikke gøre det, uden det vækker en bred interesse. - Nogle gange glemmer jeg det lidt. Min storebror havde på et tidspunkt læst et eller andet, jeg havde sagt, hvor han så sagde: ”Joakim, du skal lige huske på, at du er en meget omtalt person hjemme i Danmark”. - Det skulle jeg lige tænke en ekstra gang over, for jeg vil jo selvfølgelig også gerne værne om mit privatliv, siger den karismatiske nordjyde. Opmærksomheden omkring Joakim Mæhle blev i sommer forstærket, da han tilbragte et par dage i Nordjylland inden en landsholdslejr. Her deltog han i den årlige karneval i Aalborg, og der gik ikke lang tid, før et billede af den danske landsholdsspiller med et par lyserøde solbriller var at finde over alt på de sociale medier og i aviserne. Mæhle fortæller selv, at karneval-historien ikke gjorde det store indtryk, men den var et godt eksempel på, hvor interessant han i løbet af ingen tid er blevet for store dele af den danske befolkning. Har fundet balancen og forsøger at nyde det At Joakim Mæhle i dag skulle være et velkendt ansigt i Danmark stod ikke skrevet mange steder for to år siden. Han ved godt, at han har været heldig ved at blive en del af det danske landshold på et tidspunkt, hvor de store resultater kommer på stribe, og hvor opbakningen fra befolkningen aldrig har været større. - Jeg tror, at vi alle sammen prøver at leve i nuet og være i det, for vi ved sgu ikke, hvornår det er vores sidste kamp. Jeg prøver selv at nyde det, jeg er i, og få det bedste ud af det. Både de gode ting, men også de mindre gode ting, siger Joakim Mæhle. Selvom det ikke altid er lige nemt at håndtere opmærksomhed på det niveau, som den danske Atalanta-spiller oplever, har han formået at finde en god balance, så det ikke forstyrrer tilværelsen som fodboldspiller. - En af mine styrker er, at jeg er god til at holde det, der ikke skal fylde for meget, ude, og så tager jeg de ting ind, som jeg synes er interessante og lader dem påvirke mig. Inden Joakim Mæhle rejser sig og trasker videre til næste gøremål, vil han lige sikre sig, at der ikke er mere. En lille bekræftelse på, at han rent faktisk havde tid, og det mest af alt var for sjov, da han indledningsvist kiggede på sit ur.